section_heading: Povijest izrade i uporabe talismana
paragraph_text: Ljudi su prve talismane počeli izrađivati još tijekom kamenog doba. Arheološki nalazi potvrđuju njihovu primjenu u Babilonu i Asiriji, gdje su talismani izrađivani u obliku glinenih figurica,Havens, Nigel, Tradicija čarobnjaštva, str. 48. a koristili su se u svrhu zaštite od demona i zlih utjecaja. Najčešći motivi na talismanima bili su bikovi, lavovi, psi, ribe, ptice, ovnovi, konji i prikazi božanstava. U faraonskom Egiptu, talismani su korišteni kako bi dušama pokojnika omogućili lakše snalaženje u svijetu mrtvih, ali i za zaštitu domova od zlih duhova. Egipatski talismani bili su, također, izrađivani u obličju životinja poput krave, skarabeja, lava, konja, zmije, mačke, majmuna, guske ili zeca.